૨૦૨૧માં ભરપૂર મનોરંજન કરશે આ ફિલ્મો | Apnu Bhavnagar
Home Know Fresh ૨૦૨૧માં ભરપૂર મનોરંજન કરશે આ ફિલ્મો
બૉલીવુડમાં દર વર્ષે ઑન ઍન્ડ ઍવરેજ ૨૦૦ જેટલી ‌ફિલ્મો આવે છે અને એનું બૉક્સ-ઑફિસ કલેક્શન લગભગ ૩૦૦૦ કરોડ રૂપિયા જેટલું હોય છે. જોકે ૨૦૨૦નું વર્ષ સાવ જ સૂકું રહ્યું, જેમાં આંગળીના ટેરવે ગણી શકાય એટલી ફિલ્મો જ રિલીઝ થઈ શકી. મા‌ત્ર થિયેટર્સ બંધ હતાં એટલું જ નહોતું, પરંતુ નવું ક્રીએશનનું કામ એટલે કે શૂટિંગ પણ બંધ હતાં. ફિલ્મો બનવાનું અને રિલીઝ થવાનું બન્ને કામ અચાનક જ બંધ થઈ જતાં ફિલ્મ-ઇન્ડસ્ટ્રીને હજારો કરોડ રૂપિયાનો ફટકો પડ્યો છે. હવે કેટલીક શરતો અને સેફ્ટીને ધ્યાનમાં રાખીને શૂટિંગની ગાડી પાટે ચડી છે અને થિયેટર્સ પણ ફરી શરૂ કરવામાં આવ્યાં છે ત્યારે ૨૦૨૦માં અટકી પડેલી ફિલ્મો હવે રિલીઝ થવા માટે થનગની રહી છે. મનોરંજન માટે ફિલ્મો જરૂરી છે અને ૨૦૨૦નું વર્ષ જે રીતે ગયું એને જોતાં એની ખૂબ જરૂર પણ છે. નવા વર્ષમાં નવી ખુશી અને નવું એન્ટરટેઇનમેન્ટ આવે અને આપણી લાઇફ ફરી નૉર્મલ થઈ જાય એની ખૂબ જ આતુરતાથી રાહ જોવામાં આવી રહી છે. આ વર્ષે ફિલ્મ થિયેટર્સમાં રિલીઝ થવાની શરૂ થઈ ગઈ છે, પરંતુ મોટા ભાગની ફિલ્મોની રિલીઝ ડેટની જાહેરાત કરવામાં નથી આવી તેમ જ કેટલીક ફિલ્મો તહેવાર દરમ્યાન રિલીઝ કરવાની જાહેરાત કરવામાં આવી હતી એ એમની એમ જ છે. તો આ વર્ષે રિલીઝ થનારી કેટલીક મોટા બજેટની તો કેટલીક ખૂબ પ્રૉમિસિંગ લાગી રહી છે અને ખૂબ જ આતુરતાથી રાહ જોવાઈ રહી છે એ ફિલ્મો કઈ છે એના પર એક બાજનજર નાખીએ…
તાપસી પન્નુ તેની આગામી ફિલ્મ 'રશ્મિ રૉકેટ'માં સ્પ્રિન્ટરની ભૂમિકામાં જોવા મળશે. આ સ્ટોરી ગુજરાતના કચ્છની એક છોકરી પર આધારિત છે. તે પોતાની ઓળખ મેળવવાની કોશિશ કરતી હોય છે અને તે ઍથ્લીટ બને છે. આને માટે તાપસીએ ખૂબ જ મહેનત કરી હતી. આ ફિલ્મની સ્ટોરી ગુજરાત પર આધારિત હોવાની સાથે એમાં ગુજરાતના ફેમસ ગરબાની પણ ઝલક જોવા મળશે. આ સાથે જ તાપસી ઇન્ડિયન ક્રિકેટર મિતાલી રાજની બાયોપિક 'શાબાશ મિતુ', 'રન લોલા રન'ની રીમેક 'લૂપ લપેટા' અને મર્ડર મિસ્ટરી 'હસીન દિલરુબા'માં પણ જોવા મળશે
આ ફિલ્મ એસ. એસ. રાજામૌલીને કારણે ખૂબ ચર્ચામાં છે. 'બાહુબલી' ફ્રૅન્ચાઇઝી બાદ તેઓ આ ફિલ્મ બનાવી રહ્યા છે અને એથી લોકોમાં ખૂબ જિજ્ઞાસા છે. આ ફિલ્મ એસ. એસ. રાજામૌલીની સાથે એના ઍક્ટર્સને કારણે પણ જાણીતી છે. અલ્લૌરી સીતારામ રાજુ અને કોમરામ ભીમને ઍપિક સ્ટોરી પરથી આ ફિલ્મ બનાવવામાં આવી છે. આ ફિલ્મમાં રામચરણ અને જુનિયર એન. ટી. આર. સાથે કામ કરી રહ્યા છે. સાઉથના સુપરસ્ટાર ઓછા હોય એમ એમાં આલિયા ભટ્ટ અને અજય દેવગનનો પણ સમાવેશ કરવામાં આવ્યો છે. આ એક પેન ઇન્ડિયા ફિલ્મ છે